Søren Egge Rasmussen (EL), 2021-12-21:
Målet er jo at leve op til Parisaftalen og de danske klimamål, og midlet er flere og hurtigere klimahandlinger.
Det er meget vigtigt, at vi hurtigt kommer i mål med 70-procents-CO 2 -reduktioner inden 2030.
For med de stigende globale klimaproblemer er en reduktion med 70 pct. ikke nok.
Citat slut.
Ifølge Klimarådet halter det for regeringen med at nå reduktionsmålet på 50-54 pct. i 2025.
Enhedslisten bidrager gerne til at øge ambitionerne i klimaloven og til mere klimahandling både i forhold til 2025-målet og 2030-målet.
Jeg er glad for, at ministeren har nævnt, at de indgåede aftaler kan genbesøges.
Der er en masse nye elementer: CO 2 -lagring i Nordsøen – det må altså ikke blive en dansk sovepude.
CO 2 -reduktionerne ved kilden er det vigtigste, og anvendelsen af opfanget CO 2 er jo det næstvigtigste.
Men CO 2 -lagring fra andre lande har et meget stort potentiale, og Klimarådet og IPCC anbefaler, at vi skal anvende CO 2 -lagring, fordi vi er bagud med klimaindsatsen globalt.
Vi er på vej med to energiøer, så Danmark kan gå fra at eksportere olie og gas til i fremtiden at eksportere vindmøllestrøm og flydende brændsler produceret af vedvarende energi.
Det er en stor satsning, hvor Enhedslisten meget gerne ser, at energiøen ved Bornholm rykkes frem.
Det er vigtigt, at strategien for power-to-x har fokus på, at spildvarmen skal anvendes i fjernvarmen, og at de mest energieffektive løsninger skal prioriteres, samtidig med at elforsyningssikkerheden sikres.
En øget elektrificering af samfundet, samtidig med at vi er i proces med at udfase fossile brændsler og udfase biomasse, vil især udfordre forsyningssikkerheden i Østdanmark.
Det skal der handles på i tide.
Pyrolyse er endnu et nyt element, en ny metode til måske at binde kulstof i landbrugsjorden.
Men ændringer i landbrugsstøtten, så der dyrkes mindre svinefoder og mere græs og samlet set et bedre sædskifte, er jo en hurtigere og mere sikker vej.
Det at reducere landbrugsarealet og at give plads til mere natur og mere skov og få lavbundsarealerne ud af omdrift hurtigst muligt er Enhedslistens prioritet.
6-8 mio. t CO 2 -reduktioner i landbruget skal realiseres hurtigst muligt.
Det er en svær opgave, når flertallet af partier forestiller sig, at det kan ske uden at reducere den animalske produktion.
Hvilke elementer i det nye har det største potentiale til at bidrage til klimamål og eksport af løsninger til andre lande?
Ja, vi mener i Enhedslisten, at en hurtig indfasning af en høj CO 2 -afgift kan hjælpe os i mål, og at vi så kan slippe for at være overdommere på, hvilken teknologi der er allerbedst.
Klimarådet siger en afgift på 1.500 kr. pr. ton, Det Miljøøkonomiske Råd siger 1.200 kr. pr. ton.
Hvad mener regeringen?
Det er jo de aspekter, som vi skal have konkluderet på.
Kommunalvalget var også et klimavalg.
Mange kommuner deltager i klimakampen, har sat klimamål og vil gerne gøre mere.
Vi bør fremover i højere grad inddrage kommunerne, når vi vælger klimaløsninger.
Det er tåbeligt, og derfor bør anlægsloftet i forhold til en klimaindsats ophæves.
Lige så tosset er det, at Danmark ikke har bedre vilkår for solceller på offentlige bygninger.
Solceller skal være standarden ved tagrenovering og nybyggeri.
Kommunerne udfordres i høj grad med ansøgninger om kæmpe solcelleanlæg på landbrugsjord, som er ejet af én person.
Det skaber splid i byråd og i lokalsamfund.
Jeg håber, at folkeeje af vedvarende energi igen vinder frem, som det var for mange år siden. Jeg håber, at energifællesskaber får bedre vilkår.